Diari Oficial de la Generalitat Valenciana


Sumari del DOGV 6905, del 19-11-2012 (2012/10256)

RESOLUCIÓ de 22 d'octubre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de l'Alcora i Redován. Expedients número 207/08 i 307/08.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6905

Data del DOGV
:   19-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10471


Data del document
:   22-10-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcora, l'
    * Redován
    * impacte ambiental

RESOLUCIÓ de 22 d'octubre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de l'Alcora i Redován. Expedients número 207/08 i 307/08. [2012/10969]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients; 207/08 AIA l'Alcora i 307/08 Redován.  
  
«Declaració d'impacte ambiental  
Dades de l'expedient en el Servici d'Avaluació d'Impacte Ambiental  
Expedient: 207/0169-ADY.   
Títol: Modificació puntual núm. 44 del PGOU de l'Alcora.  
Promotor: Ajuntament de l'Alcora.  
Autoritat substantiva: Ajuntament de l'Alcora i CTU.  
Localització: en la partida Pla de Bossa, al nord-est del terme municipal, al costat de la rambla de la Viuda.  
Descripció del projecte   
1. Objecte del projecte  
L'objecte de la modificació puntual sotmesa a avaluació d'impacte ambiental és la creació d'una reserva de sòl dotacional de xarxa primària i reserva viària, en sòl no urbanitzable comú, així com la creació del vial que li dóna accés des de la carretera CV-190.  
2. Descripció de les característiques més rellevants del projecte  
L'àmbit de la reserva de sòl dotacional de caràcter recreatiu i esportiu comprén una superfície total de 331.638,10 m², de sòl no urbanitzable comú. Els terrenys s'ubiquen al nord-est del terme municipal, en la partida Pla de Bossa (parcel·les 86, 87, 91, 92 i 97, polígon 6), en el marge dret de la rambla de la Viuda, entre el riu de l'Alcora i el barranc del Fornet (barranc dels Canyotars).  
Els terrenys de reserva estan delimitats per: al nord, el barranc del Fornet i sòl no urbanitzable comú; a l'est, la rambla de la Viuda i un camí rural d'accés; al sud i oest, la via pecuària Canyada Reial núm. 3 i sòl no urbanitzable comú.   
El vial d'accés es definix a partir del traçat d'un camí existent que necessita adequació i obertura, amb una longitud total de 3 km. Este camí travessa terrenys forestals i té un tram d'aproximadament 1 km que compta amb DIA (expedient 111/05-AIA, via d'accés a la pedrera Raboseras), de data 18.09.06.  
El fi últim de la reserva de terrenys és albergar-hi dos equipaments esportius, que per les seues característiques convé localitzar en sòl rural, com són un camp de motocròs i un camp de tir, amb les seues corresponents instal·lacions, accessos i aparcaments.  
3. Alternatives  
No es presenta un estudi d'alternatives. La localització de la reserva de terrenys pareix condicionada per l'existència d'una pista de motocròs, hui en dia fora d'ús i sense condicionament per a la pràctica d'este esport. El vial d'accés vol condicionar camins existents i trams de nova obertura, fins a la carretera CV-190.  
Tramitació administrativa  
1. Admissió a tràmit  
En data 13 de juny de 2008, la Direcció Territorial de Castelló remet una còpia de la documentació tècnica, inclòs l'estudi d'impacte ambiental, i el resultat de la informació pública relativa a la modificació puntual núm. 44 del PGOU de l'Alcora, i es va incoar el corresponent expedient d'avaluació d'impacte ambiental.  
El 3 de setembre de 2008, la Direcció Territorial remet projecte modificat de la MP núm. 44 del PGOU de l'Alcora, pel qual es reduïx l'àmbit inicialment proposat.  
2. Informació pública  
L'estudi d'impacte ambiental es va exposar al públic, amb la resta de la documentació tècnica, segons anuncis publicats en el diari Levante-EMV, de data 6 de febrer de 2008, i en el DOCV núm. 5695, de 4 de febrer de 2008.   
Durant el període d'informació pública no es presenta cap al·legació a l'estudi d'impacte ambiental, segons consta en el certificat d'aprovació provisional de data 15 d'abril de 2008.  
El Ple de l'Ajuntament adopta el 30/07/08 l'acord de reducció de l'àmbit inicialment proposat per la MP núm. 44 del PGOU, a fi d'excloure de l'àmbit el tram d'una via pecuària.  
Informes sectorials  
En l'expedient incoat s'inclouen els documents següents que guarden relació amb el procés d'avaluació ambiental:  
- Informe de la Confederació Hidrogràfica del Xúquer (10/09/07) que informa que «l'actuació suposa l'ocupació de la zona de policia de la rambla de la Viuda i el barranc del Fornet respectant la zona de servitud». I que el planejament referit «no suposa un consum d'aigua mentre no s'exercisquen les activitats a què dóna cobertura i que hauran de ser objecte d'informe, si és el cas».  
- Informe de la Secció Forestal de la Direcció Territorial de Castelló (22/09/08) que emet un informe favorable a la MP núm. 44 de l'Alcora «al reduir l'àmbit de l'actuació (...) reculant-se la llinda oest per a no afectar la Canyada Reial núm. 3. Respecte a la construcció del vial d'accés al sector des de la CV-190, es recorda que l'encreuament amb la Canyada Reial núm. 3, ha de complir l'article 13.2 de la Llei 9/1995, de Vies Pecuàries».  
- Informe de la Direcció Territorial de la Conselleria de Cultura (05/05/08) relatiu a l'autorització per a una prospecció, en l'àmbit de la MP núm. 44 del PGOU de l'Alcora.  
- Informe de l'Oficina del Pla de Carreteres (16/05/08), de caràcter favorable, relatiu a l'ampliació d'un camí que partix de la CV-190.  
  
- En data 03/09/08 s'efectua consulta a la Direcció General de Territori i Paisatge, en relació amb l'estudi d'integració paisatgística que acompanya la MP núm. 44 del PGOU de l'Alcora, sense que fins al dia de hui s'haja obtingut una resposta.  
Afeccions legals  
1. Sòl forestal. Els terrenys de reserva estan inclosos com a sòl forestal en l'Inventari Forestal de la Comunitat Valenciana, aprovat per Acord de 15 de juny de 2007, del Consell (DOCV 5536, 18/06/08).   
  
2. Vies pecuàries. La via pecuària Canyada Reial núm. 3 que delimita la reserva de terrenys a l'oest i sud-oest, compta amb una amplària legal i necessària de 75,22 metres, segons l'orde de classificació OM-05/04/1954 (BOP 13/04/1954).  
3. Llits i barrancs. L'àmbit de l'actuació està afectat per la zona de policia (100 metres) del barranc de Fornet, al nord, i la rambla de la Viuda, a l'est.   
Consideracions ambientals  
- L'instrument de planejament actualment vigent en el municipi de l'Alcora el constituïx el Pla General d'Ordenació Urbana aprovat per la Comissió Territorial d'Urbanisme el 29 de novembre de 1989 (BOP de Castelló de 09/06/1990), sense que fóra sotmés en el seu moment a un procediment d'avaluació d'impacte ambiental i sobre el qual s'han dut a terme successives modificacions i homologacions.  
  
- Quant a la seua ubicació, la reserva de terrenys per a ús dotacional s'efectua sobre sòl forestal, en sòl no urbanitzable comú, fora del nucli de població però a poca distància.   
Els terrenys se situen sobre un relleu confrontat entre dos llits i junt a la rambla de la Viuda, sense afecció al domini públic, entre peus d'arbratge natural i matoll, en una zona de vora cap a terrenys de cultius.   
  
- L'ús final previst és de camp de motocròs i camp de tir, amb les seues instal·lacions, accessos i aparcaments, que no s'especifiquen.  
  
Quant a l'activitat, les pistes permanents de carreres i de proves per a vehicles motoritzats és un supòsit arreplegat en l'apartat 8.2 de l'annex II de la Llei 2/2006, de Prevenció de la Contaminació i Qualitat Ambiental, als efectes de la seua autorització (llicència ambiental). Igualment, és un supòsit, inclòs en l'apartat 9.a de l'annex II del RDL 1/2008, pel qual s'aprova el text refós de la Llei d'Avaluació d'Impacte Ambiental de projectes, i segons l'article 162 apartat d del Decret 98/1995, de 16 de maig, pel qual s'aprova el Reglament de la Llei Forestal autonòmica, per la qual cosa pot estar sotmés a avaluació d'impacte ambiental o estimació d'impacte ambiental.  
No s'adjunta el projecte tècnic del circuit per a motocròs, i les seues instal·lacions.  
Quant a l'accés, es vol aprofitar el camí utilitzat per la pedrera Raboseras (DIA 11/05-AIA), ampliant la seua amplària de 4,5 metres a 8 metres, i ampliant-lo fins a la zona de la reserva de sòl. La construcció de camins rurals quan hagen de discórrer per terrenys naturals, seminaturals o incultes, situats en zones boscoses o en vessants de muntanyes, és un supòsit sotmés a avaluació d'impacte ambiental, inclòs en l'apartat 1.i de l'annex I del RDL 1/2008, pel qual s'aprova el text refós de la Llei d'Avaluació d'Impacte Ambiental de projectes, i arreplegat en l'article 162 apartat d del Decret 98/1995, de 16 de maig, pel qual s'aprova el Reglament de la Llei Forestal autonòmica.   
  
No s'hi adjunta el projecte tècnic del camí, amb el condicionament del traçat i seccions transversals, almenys, en els punts de major pendent i una estimació del moviment de terres o dels desbrossaments i peus d'arbratge que es veuran afectats.  
- L'estudi d'impacte ambiental presentat es referix a la reserva de terrenys així com a les «obres projectades per a la realització de les activitats (...) i que poden ser causants d'algun impacte (...) i que són les següents:   
- Instal·lacions recreatives, eliminació de cobertura forestal i desbrossament i tala d'arbres;  
- Construcció del vial d'accés, eliminació de cobertura vegetal, desbrossament i tala d'arbres, excavació per a desmunt, execució d'obres de fàbrica, escarificat de ferms i formació de talussos, formació de cunetes, explanació i compactació, etc.  
- Donades les característiques de l'actuació, els principals efectes ambientals previsibles són els deguts als projectes i no tant a la modificació del pla, en relació amb l'article 4, en els supòsits previstos en l'article 3 apartat 3 i l'article 2 apartat g de la Llei 9/2006, sobre l'avaluació ambiental dels efectes de determinats plans i programes en el medi ambient. I no s'aplica als plans el RDL 1/2008, pel qual s'aprova el text refós de la Llei d'Avaluació Ambiental d'Impacte Ambiental de projectes.  
No obstant això, caldrà ajustar-se al que disposa la legislació autonòmica en matèria d'avaluació impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament, annex I, apartat 8.g del Decret 162/1990, de 15 d'octubre.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre avaluació d'impacte ambiental.  
Per tot això, fent ús de les facultats que tinc legalment atribuïdes, emet la declaració d'impacte ambiental següent  
  
Primer  
S'estima acceptable, als efectes ambientals i sense perjuí de l'obtenció prèvia de les autoritzacions sectorials que se li apliquen, la Modificació Puntual núm. 44 del Pla General d'Ordenació Urbana de l'Alcora, promogut pel mateix Ajuntament de l'Alcora, sempre que es realitze d'acord amb el que establix la documentació presentada i amb els condicionants establits a continuació.  
Segon  
Se supedita l'execució al compliment dels condicionants següents:  
  
El present procediment d'avaluació d'impacte ambiental relatiu a una modificació de planejament, inclòs en el supòsit 8.g de l'annex I de la Llei 2/1989, d'Impacte Ambiental, no eximix del fet que el projecte o conjunt de projectes per a la implantació dels usos i activitats previstos, especialment els relatius a la construcció de «camins sobre terrenys forestals» i «pistes permanents de carreres i de proves per a vehicles motoritzats», arreplegats en el RDL 1/2008, pel qual s'aprova el text refós de la Llei d'Avaluació Ambiental, d'Impacte Ambiental de projectes, i/o en la Llei 2/1989, d'Impacte Ambiental i concordants del seu Reglament (Decret 162/1990), així com en la legislació sectorial, siguen sotmesos a avaluació d'impacte ambiental incloent-hi un estudi d'impacte ambiental específic i concret de cada un d'estos.  
  
  
Tercer  
Es notifica a les parts interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
La present declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 5 de juny de 2009.- La directora general de Gestió del Medi Natural: M. Ángeles Centeno Centeno»  
  
  
«Declaració d'impacte ambiental  
Expedient: 307/6504-EDB.  
Títol: Pla especial del Paratge Natural Municipal La Sierra, en el terme municipal de Redován (Alacant).  
Autoritat substantiva: Consell de la Generalitat Valenciana.  
Descripció del projecte  
1. Descripció de les característiques més rellevants del projecte  
L'objecte del present pla especial és l'establiment de les mesures per a garantir la protecció del Paratge Natural Municipal La Sierra quant a la conservació i millora dels seus recursos naturals, així com les singularitats paisatgístiques i culturals que presenta. El pla especial constituïx, per tant, el marc que regularà el règim de l'espai natural, els seus usos i activitats i el seu ús públic.   
El paratge natural municipal se situa en l'extrem nord-est del terme municipal. Comprendrà una superfície de 185,516 hectàrees. La titularitat de tots els terrenys és pública.   
Els límits del paratge són:  
- Al nord: el terme municipal de Cox.  
- A l'est: el terme municipal de Callosa de Segura. En este terme municipal hi ha un paratge natural municipal denominat Pilarica-Sierra de Callosa, declarat per mitjà de l'Acord de 30 de setembre de 2005, del Consell de la Generalitat.  
- Al sud: la línia de terreny forestal, on la forest entra en contacte amb altres usos com ara l'agrícola, l'industrial i l'urbà.  
- A l'oest: el terme municipal de Callosa de Segura i terrenys particulars.  
El planejament urbanístic vigent en l'àmbit del paratge està constituït pel PGOU de Redován aprovat per acord de la Comissió Territorial d'Urbanisme d'Alacant en data 11 de maig de 2007.   
  
Els terrenys que conformaran el paratge estan classificats com:  
- Sòl no urbanitzable d'especial protecció, en els àmbits del LIC de la Sierra de Callosa, en la microreserva de flora Peñón de la Lobera i dels jaciments arqueològics catalogats.   
-Sòl urbà - parc urbà de la xarxa primària (PQL) i sòl urbanitzable - parc urbà de la xarxa primària (PQL).  
-Sòl urbanitzable (SUZP-R3) ordenat detalladament i destinat a l'ús residencial. Es correspon amb una parcel·la de pineda.   
El pla especial manté les classificacions i qualificacions excepte en la parcel·la de pineda inclosa com a sòl urbanitzable ús residencial. S'indica que esta, pels seus valors naturals passarà a tindre qualificació de sòl urbà - parc públic (PQL) adscrit a la xarxa primària.   
La zonificació del paratge, atenent els usos i valors, establix les àrees següents:  
- Àrea forestal: es tracta d'una zona d'alt valor natural els ecosistemes de la qual proporcionen recer a un ampli espectre d'espècies d'interés ecològic.  
- Àrea d'ús públic: comprén l'àrea recreativa de l'ermita de la Mare de Déu de la Salut.  
- Àrea de restauració: comprén els terrenys degradats on s'ha dut a terme l'activitat minera.   
- Àrea que comprén el total de la microreserva de flora Peñón de la Lobera: ocupa una superfície de 19,375 ha i va ser declarada per l'Orde de 4 de maig de 1999, de la Conselleria de Medi Ambient.  
Tramitació administrativa  
En data 31 d'octubre de 2008, l'Àrea d'Espais Naturals, de la Conselleria de Medi Ambient, Aigua, Urbanisme i Habitatge, va remetre a l'Àrea d'Avaluació Ambiental el present projecte, incloent-hi el corresponent estudi d'impacte ambiental, projecte de pla especial i expedient administratiu, i es va incoar el corresponent expedient d'avaluació ambiental.   
D'acord amb certificat municipal de data 29 de juliol de 2008, subscrit per la secretària de l'Ajuntament de Redován i l'alcaldessa de la dita localitat, en data 28 de juliol de 2008 l'Ajuntament en Ple aprova el projecte de PE del paratge.  
El procediment d'exposició al públic del present projecte de pla especial s'ha efectuat per mitjà de la inserció de l'edicte corresponent en el DOCV número 5845, de data 9 de setembre de 2008 sense que s'haja presentat cap al·legació al projecte.   
La Direcció General de Planificació i Ordenació Territorial, de la Conselleria de Medi Ambient, Aigua, Urbanisme i Habitatge, ha emés Criteri de Conformitat Positiu amb data 30 de juliol de 2004, en el qual es resol informar favorablement sobre la iniciativa de l'Ajuntament per a la declaració de paratge natural municipal de l'espai referit, d'acord amb el que disposa l'article 4 del Decret 161/2004, del Govern Valencià, de regulació dels paratges naturals municipals; d'acord amb l'informe tècnic del Servici de Parcs Naturals, de data 27 de juliol de 2004 en què s'emet un informe favorable la dita iniciativa, al complir esta amb els preceptes de l'article 3 del Decret 161/2004, de regulació dels paratges naturals municipals, i presentar l'enclavament especials valors naturals d'interés local que justifiquen la seua protecció, a l'empara del que establix l'article 9 de la Llei 11/1994, d'Espais Naturals Protegits de la Comunitat Valenciana; s'estima igualment, en este, que la delimitació territorial de l'espai proposat és adequada per a garantir la protecció del dit paratge.   
  
Documentació complementària  
- En data 3 d'abril de 2009, d'acord amb el que establix l'article 18 del Reglament per a l'execució de la Llei 2/1989, de la Generalitat Valenciana, d'Impacte Ambiental (aprovat pel Decret 162/1990, de 15 d'octubre), s'efectua consulta a l'Àrea d'Espais Naturals i al Servici de Biodiversitat, en relació amb els impactes ambientals que poden derivar-se del mencionat projecte, i se sol·licita informe en què es presenten totes aquelles propostes o consideracions que estimen convenients efectuar per a una major defensa i protecció del medi ambient.   
  
En data 27 de maig de 2009, es remet l'informe resposta del Servici de Biodiversitat en què s'indica que: «(...) no hi ha inconvenient per a la seua aprovació, atés que inclou la protecció de la microreserva del Peñón de la Lobera d'acord amb l'Ordre de 4 de maig de 1999, i que es prohibix l'escalada en la zona coneguda com El Botri per ser àrea de nidificació de l'àguila de panxa blanca.»  
La documentació presentada junt amb el pla especial inclou:  
- Informe, de data 16 de març de 2009, del comissari d'Aigües de la Confederació Hidrogràfica del Segura en relació amb l'afecció del Pla Especial al Domini Públic Hidràulic i sobre els recursos hídrics.  
  
- Informe, de data 17 de novembre de 2008, de l'enginyer forestal de la Direcció Territorial d'Alacant de la Conselleria de Medi Ambient, Aigua, Urbanisme i Habitatge ja que el paratge natural municipal coincidix amb la forest d'utilitat pública La Sierra (CUP AL91AL3019).  
  
- Informe, de 7 d'octubre de 2008, de l'Àrea d'Espais Naturals de la Conselleria de Medi Ambient, Aigua, Urbanisme i Habitatge ja que pràcticament la totalitat del paratge natural municipal està englobat dins de l'àmbit del LIC Sierra de Callosa.   
- Informe, de data 27 d'octubre de 2008, del Servici Territorial d'Indústria i Innovació d'Alacant de la Conselleria d'Indústria, Comerç i Innovació en relació amb l'estat de les concessions mineres existents dins dels límits del paratge.  
- Informe, de data 11 de març de 2009, del cap del Servici de Patrimoni Arquitectònic i Mediambiental de la Conselleria de Cultura i Esport referent a les possibles afeccions del Pla al Patrimoni Cultural Valencià.   
Consideracions ambientals  
El paratge es troba situat en el vessant sud-oest de la serra de Callosa, que junt amb la serra d'Orihuela, constituïxen dos massissos calcaris que s'eleven al mig de la plana del Baix Segura. Es caracteritza pels grans desnivells, forts pendents, molt descarnats per efecte dels processos erosius, i sobretot per la presència de grans farallons rocosos i profunds barrancs i rambles.  
1. El lloc objecte de protecció per mitjà de la figura de paratge natural municipal es troba inclòs en l'àmbit del lloc d'interés comunitari denominat Sierra de Callosa de Segura. La superfície total del lloc és de 663,4 ha que s'estén pels municipis de Cox, Callosa de Segura i Redován. S'ha estimat que el paratge natural municipal suposa un 22% de la superfície total que comprén el LIC Sierra de Callosa de Segura.   
  
L'Àrea d'Espais Naturals va informar favorablement sobre el pla especial, en data 7 d'octubre de 2008, ja que el projecte està relacionat directament amb la gestió i conservació del medi natural i, per tant, es considera que no produirà afeccions negatives indirectes sobre els hàbitats i o/espècies d'interés comunitari presents.  
L'informe proposa a més una sèrie de modificacions a introduir en la memòria informativa i en la normativa del pla. Les dites modificacions hauran d'incorporar-se al pla.  
Entre els valors naturals d'interés de la zona destaquen:  
- L'existència de comunitats vegetals de cornical i oroval considerades singulars. Conté gran quantitat d'endemismes amb àrea de distribució reduïda com les espècies rupícoles Sideritis glauca i Centaurea saxicola susp. Saxicola.   
- La nidificació dins del paratge de l'espècie Hieraatus fasciatus. Destaquen també diverses espècies d'herpetofauna i quiròpters.  
Consultada la cartografia disponible, la zona en què s'ubica el paratge es troba en l'àmbit de la zona d'especial protecció per a les aus, zona 35, serres del sud d'Alacant aprovades mitjançant un Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana.  
  
2. L'àrea del paratge es troba inclosa dins de la forest d'utilitat pública La Sierra amb una superfície de 215,480802 ha i la codificació de la qual és AL3019AL091. No es troba amollonada ni delimitada. Es tracta d'una forest consorciada de propietat municipal i la gestió de la qual és competència de la Generalitat. En la qual consta informe favorable de la Secció Forestal de la Direcció Territorial d'Alacant, data 17 de novembre de 2008.  
3. Dins dels límits del paratge es troba la microreserva de flora Peñón de la Lobera que comprén una superfície de 19,375 ha i va ser declarada per l'Orde de 4 de maig de 1999, de la Conselleria de Medi Ambient. Dins de la normativa del pla, en les normes particulars, s'inclouen les limitacions d'ús i les consideracions establides en la seua declaració.   
Segons la cartografia disponible, l'àrea declarada com a microreserva és limítrofa amb els límits d'una de les pedreres incloses dins del paratge. Les accions a dur a terme per a la restauració d'esta zona degradada poden afectar l'espai protegit. Pel que es considera que en l'elaboració del pla de restauració de l'àrea degradada s'hauran de tindre en compte les consideracions de l'òrgan competent de la Conselleria de Medi Ambient en la gestió de la microreserva; en conseqüència s'haurà de realitzar consulta.  
4. A l'est del paratge, en el terme municipal de Callosa de Segura es troba el Paratge Natural Municipal la Pilarica-Sierra de Callosa, declarat per mitjà de l'Acord de 30 de setembre de 2005, del Consell de la Generalitat. Per a evitar l'aparició d'efectes indirectes que puguen suposar una afecció sobre els recursos existents en la serra de Callosa, es considera que hauria de revisar-se l'ordenació proposada en ambdós espais per a assegurar la seua coherència i que es complisca amb l'objectiu últim que és la protecció.  
5. Pel que fa al patrimoni, el pla identifica els elements catalogats dins de l'àmbit del paratge natural municipal. Se citen els jaciments arqueològics inclosos dins dels límits. No es troben declarats béns d'interés cultural ni béns etnològics en l'àmbit del paratge. Es compta amb l'informe favorable als efectes patrimonials de data 9 de març de 2009 de la Conselleria de Cultura.  
  
6. Cal destacar el seu valor paisatgístic per la singularitat geomorfològica de la serra de Callosa atés que s'erigix sobre una zona completament plana, la qual cosa la convertix en una fita topogràfica.  
7. En la zona hi ha una xarxa de barrancs i rambles; els llits naturals d'alguns d'estos barrancs discorren pel nucli urbà, per la qual cosa s'han executat obres per a la canalització i per a la retenció dels materials d'al·luvió produïts en episodis de pluja intensa.  
  
L'informe, de data 16 de març de 2009, del comissari d'Aigües de la Confederació Hidrogràfica del Segura considera que l'ordenació i els usos proposats són compatibles amb la protecció del domini públic hidràulic. Emet informe favorable quant a les noves demandes de recursos hídrics atés que no s'han previst activitats que requerisquen un increment en la demanda de recursos.   
8. Els usos i aprofitaments actuals.  
Quant a l'activitat cinegètica, el paratge té condició de zona comuna de caça, l'activitat en estes zones està regulada per la Llei 13/2004, de Caça de la Comunitat Valenciana. S'indica que pel fet de ser un terreny accidentat la caça resulta impracticable en gran part del paratge.   
  
Quant a l'ús recreatiu es menciona la pràctica del senderisme, l'educació ambiental i l'esbargiment en les zones habilitades. Dins dels límits del paratge es localitzen unes quantes sendes incloent-hi un recorregut botànic als voltants de l'ermita de la Mare de Déu de la Salut. És en esta zona on es troba a més l'àrea recreativa que disposa de bancs, fonts, taules, etc. Fora dels límits del paratge però pròxima a esta àrea es troba una zona de barbacoes que complix les normes tècniques de les instal·lacions de recreació.  
També es fa referència a la pràctica de l'escalada com un dels usos. Dins del paratge hi ha diferents sectors amb múltiples vies d'escalada ja equipades; les vies del sector denominat La Botri estan pròximes a la zona on es localitza un niu d'àguila de panxa blanca (Hieratus fasciatus). S'ha constatat la molèstia que esta activitat esportiva suposa en esta zona concreta per a l'espècie, per la qual cosa en la normativa del pla s'arreplega la prohibició expressa de l'escalada en esta àrea durant tot l'any.  
La normativa es referix a la possibilitat d'elaborar un pla d'ús públic del paratge. Els estudis previs que es realitzen per a la seua redacció hauran d'obtindre, prèviament, informe del Servici de Biodiversitat d'esta conselleria, en el qual establiran totes aquelles mesures o consideracions necessàries.   
9. En l'extrem oest del paratge es troba una línia de mitja tensió que ascendix al vessant de la serra en direcció a la Granja de Rocamora. També hi ha una línia de mitja tensió que recorre el paratge longitudinalment pel terç inferior del vessant per la zona de pineda. Les dites infraestructures no tenen els elements de senyalització per a evitar la col·lisió de les aus.   
10. El paratge confronta amb el nucli urbà de Redován i la seua zona industrial. S'assenyala la tendència a l'expansió d'estes zones, amb l'ocupació de terrenys del paratge, com una de les possibles afeccions a este espai protegit. Es proposa l'amollonament i la delimitació de la forest d'utilitat pública per a evitar que es produïsca esta intrusió.   
En la declaració d'impacte ambiental del PGOU de 29 de setembre de 2006 (expedient 43/06-AIA) es feia referència a l'existència d'indústries químiques i d'una pirotècnia en la zona limítrofa al paratge per això, a més de la proximitat de les activitats industrials al paratge, s'han de tindre en compte les seues característiques per a evitar la possible afecció a l'espai protegit.  
Respecte d'això cal assenyalar també que l'estudi d'impacte ambiental d'este pla especial apunta a la possibilitat d'emprar una de les pedreres existents, fora dels límits del paratge però limítrofa amb este, com a abocador de residus inerts.   
En conseqüència es considera que, amb l'objectiu de conservar i millorar els recursos naturals, així com les singularitats paisatgístiques i culturals existents en el paratge, l'Ajuntament, dins de les seues competències, haurà de vetlar pel compliment de tota la legislació de caràcter mediambiental i els condicionants i les limitacions establides en este sentit per a les activitats existents en l'entorn de l'espai protegit.   
  
11. En relació amb el programa de vigilància ambiental, s'hi establix la necessitat d'elaborar un informe o memòria anual per part de l'Ajuntament que es presentarà davant de la Conselleria de Medi Ambient, la qual avaluarà el correcte compliment de les mesures protectores proposades en l'estudi i en la declaració d'impacte ambiental.  
Tenint en compte que l'àmbit objecte d'estudi per a la implantació del paratge natural es considera acceptable, es recomana que en un futur l'administració competent estudie la possibilitat d'incloure-hi, a través de les diferents figures legalment establides, zones que posseïsquen iguals o majors valors ambientals mereixedores, també, de protecció perquè puguen adoptar-se mesures de conservació i protecció corresponents a estes.  
Consideracions jurídiques  
1. El projecte es troba sotmés al procediment de declaració d'impacte ambiental, ja que està inclòs en els supòsits previstos en l'annex I, apartat 8 g del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei d'Impacte Ambiental, modificat pel Decret 32/2006, de 10 de març, del Consell de la Generalitat.  
2. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprenen de l'article 5t de la Llei d'Impacte Ambiental i concordants del seu Reglament.  
3. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
4. L'article quint del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'Impacte Ambiental, atribuïx la competència a l'òrgan ambiental, per a la Declaració d'Impacte Ambiental dels projectes a què s'aplique esta llei.  
5. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.  
Per tant, basant-se en tot el que s'ha exposat anteriorment, i fent ús de les facultats que tinc legalment atribuïdes, formule la declaració d'impacte ambiental següent:  
  
Primer   
S'estima acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el Pla Especial del Paratge Natural Municipal La Sierra, en el terme municipal de Redován (Alacant), sempre que es realitze d'acord amb les previsions de l'estudi d'impacte ambiental i el projecte de pla especial presentats, així com els condicionants i les modificacions establits en l'apartat segon de la present declaració.   
  
  
Segon   
Se supedita l'execució del present projecte al compliment dels següents condicionants:  
1. El pla de restauració per a les zones degradades s'haurà d'ajustar al que disposa el Decret 82/2005, de 22 d'abril, d'Ordenació Ambiental d'Explotacions Mineres en Espais Forestals de la Comunitat Valenciana.   
Este projecte haurà de comptar amb el vistiplau de l'òrgan competent de la Conselleria de Medi Ambient en la gestió de la microreserva denominada Peñón de la Llobera.   
2. Es modificarà la memòria i normativa del pla especial incorporant les consideracions descrites en els informes del Servici de Parcs Naturals de la Conselleria de Medi Ambient, Aigua, Urbanisme i Habitatge.   
  
3. Respecte al pla de prevenció i extinció d'incendis s'haurà d'obtindre informe previ favorable del Servici de Prevenció d'Incendis i Sanitat Forestal, de la Conselleria de Medi Ambient, Aigua, Urbanisme i Habitatge.  
4. L'Ajuntament, dins de les seues competències, haurà de vetlar pel compliment de tota la legislació de caràcter mediambiental, així com els condicionants i les limitacions establides en este sentit per a les activitats existents en l'entorn de l'espai protegit.   
5. En l'elaboració del pla d'ús públic, es realitzaran estudis previs per a la regulació d'activitats. S'haurà d'obtindre l'informe del Servici de Biodiversitat d'esta conselleria, que establirà totes aquelles mesures o consideracions que crega oportunes respecte d'això.  
6. L'informe o memòria anual que ha de realitzar l'Ajuntament es presentarà davant de l'Àrea de Conservació d'Espais Naturals d'esta Conselleria de Medi Ambient, Aigua, Urbanisme i Habitatge.  
  
Tercer   
Es notifica a les parts interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart   
La present declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.   
  
València, 17 de juny de 2009.- La directora general de Gestió del Medi Natural: M. Ángeles Centeno Centeno»  
  
València, 22 d'octubre de 2012.- El director general d'Avaluació Ambiental i Territorial: Juan Giner Corell.